Limbažos

**APSTIPRINĀTS**

ar Limbažu novada domes

26.08.2021. sēdes lēmumu Nr.222

(protokols Nr.5, 117.§)

**JAUNATNES UN UZŅĒMĒJDARBĪBAS INICIATĪVU CENTRS “BĀKA”**

**NOLIKUMS**

**1. Vispārīgie jautājumi**

1.1. Jaunatnes un uzņēmējdarbības iniciatīvu centrs “BĀKA” (turpmāk – Centrs) ir Limbažu novada pašvaldības (turpmāk – pašvaldība) dibināta iestāde. Centra darbības pamatmērķis ir jauniešu un uzņēmējdarbības kompetences attīstība, kā arī jauniešu brīvprātīgā darba sekmēšana Limbažu novada teritoriālajās vienībās - Ainažu pilsētā, Ainažu pagastā, Salacgrīvas pilsētā, Salacgrīvas pagastā, Liepupes pagastā.

1.2. Centra darbības pārraudzību veic Salacgrīvas administrācija.

1.3. Centram var būt savs zīmogs, simbolika, kā arī noteikta parauga veidlapas.

1.4. Centra juridiskā adrese: Sila iela 2, Salacgrīva, LV-4033.

1.5. Centrs savā darbībā ievēro Latvijas Republikas likumus un citus uzņēmējdarbības un cilvēkresursu attīstību reglamentējošos Latvijas Republikas normatīvos aktus, tai skaitā Jaunatnes likumu, Bērnu tiesību aizsardzības likumu, Izglītības likumu, un Ministru kabineta noteikumus, šo nolikumu, kā arī pašvaldības saistošos noteikumus.

**2. Centra darbības funkcijas un uzdevumi**

2.1. Centra funkcijas ir:

2.1.1. Jauniešu brīvprātīgā darba sekmēšana, koordinēšana un popularizēšana Limbažu novada teritoriālajās vienībās - Ainažu pilsētā, Ainažu pagastā, Salacgrīvas pilsētā, Salacgrīvas pagastā, Liepupes pagastā;

2.1.2. Ainažu pilsētas, Ainažu pagasta, Salacgrīvas pilsētas, Salacgrīvas pagasta, Liepupes pagasta jauniešu un uzņēmēju līdzdalības lēmumu pieņemšanā un sabiedriskajā dzīvē veicināšana;

2.1.3. Ainažu pilsētas, Ainažu pagasta, Salacgrīvas pilsētas, Salacgrīvas pagasta, Liepupes pagasta uzņēmējdarbības un jauniešu iniciatīvu atbalstošas un radošas vides attīstības sekmēšana;

2.1.4. Uzņēmēju resursu un esošā cilvēkkapitāla kapacitātes attīstības veicināšana;

2.1.5. Mūžizglītības piedāvājuma veidošana un īstenošana atbilstoši iedzīvotāju un uzņēmēju vēlmēm un interesēm saskaņā ar Limbažu novada teritoriālo vienību - Ainažu pilsētas, Ainažu pagasta, Salacgrīvas pilsētas, Salacgrīvas pagasta, Liepupes pagasta attīstības vajadzībām un nozaru attīstības iespējām;

2.1.6. Sadarbības tīklu veidošanas popularizēšana un attīstība Ainažu pilsētā, Ainažu pagastā, Salacgrīvas pilsētā, Salacgrīvas pagastā, Liepupes pagastā;

2.1.7. Kvalitatīvas informācijas un konsultatīvo pasākumu pieejamības nodrošināšana;

2.1.8. Koordinēt ar uzņēmējdarbību saistītos jautājumus Ainažu pilsētā, Ainažu pagastā, Salacgrīvas pilsētā, Salacgrīvas pagastā, Liepupes pagastā.

2.2. Lai nodrošinātu funkciju izpildi, Centrs veic šādus uzdevumus:

2.2.1. sekmē mērķauditorijai nepieciešamo zināšanu, prasmju un kompetenču apgūšanu ārpus formālās un interešu izglītības, īstenojot dažādus neformālās izglītības pasākumus, projektus un programmas;

2.2.2. veido izpratni par darba dzīvi, karjeras izvēli, neformālo izglītību, veicinot jauniešu iesaisti uzņēmējdarbībā;

2.2.3. sekmē jauniešu līdzdalību jaunatnes organizācijās, jauniešu iniciatīvu grupās un brīvprātīgajā darbā;

2.2.4. nodrošina piekļuvi mērķauditorijas vajadzībām un interesēm atbilstošai informācijai;

2.2.5. sekmē Ainažu pilsētas, Ainažu pagasta, Salacgrīvas pilsētas, Salacgrīvas pagasta, Liepupes pagasta jauniešu un uzņēmēju iesaistīšanos vietēja, reģionāla, valsts un starptautiska mēroga pasākumos, projektos un programmās.

2.2.6. organizē individuālās un grupu konsultācijas par jauniešiem un uzņēmējiem aktuālām tēmām;

2.2.7. veicina Ainažu pilsētas, Ainažu pagasta, Salacgrīvas pilsētas, Salacgrīvas pagasta, Liepupes pagasta uzņēmēju produkcijas un pakalpojuma popularizēšanu;

2.2.8. veicina sadarbību starp Centru un nozares iestādēm, komersantiem un citām institūcijām vietējā, reģionālā, valsts un starptautiskā mērogā, pilnveidojot Centra darbību.

2.2.9. informē sabiedrību par Centra darbību.

2.3. Centram ir tiesības pieprasīt un saņemt no Limbažu novada pašvaldības struktūrvienībām, uzņēmumiem, organizācijām un iestādēm rakstisku vai mutisku informāciju, kura nepieciešama Centra darbības nodrošināšanai.

2.4. Centram ir tiesības iesniegt priekšlikumus Limbažu novada pašvaldības domei, priekšsēdētājam, priekšsēdētāja vietniekam, izpilddirektoram, izpilddirektora 2. vietniekam par Centra darba pilnveidošanu.

**3. Centra darbības organizācija**

3.1. Centra darbu vada un par to funkciju īstenošanu atbild tā vadītājs.

3.2. Centra darbs tiek organizēts noteiktā mērķa un uzdevumu ietvaros saskaņā ar valsts jaunatnes, izglītības un uzņēmējdarbības politikas attīstības plānošanas dokumentos noteiktajiem mērķiem un nostādnēm, pašvaldības attīstības plānošanas dokumentiem, apstiprinātā budžeta ietvaros saskaņā ar Limbažu novada pašvaldības lēmumiem, noteikumiem un Latvijas Republikas tiesību aktiem.

3.3. Centrs sadarbojas ar atbildīgo ministriju, kas nodrošina vienotas valsts politikas izstrādi jaunatnes jomā un tā koordinētu īstenošanu, un katru gadu iesniedz ministrijai Centra darbības (aktivitāšu) plānu kārtējam gadam un aktualizēto informācijas veidlapu par Centra darbību.

3.4. Centra iekšējos kārtības noteikumus izstrādā un apstiprina Centra vadītājs.

3.5. Centrs saskaņā ar Centra iekšējiem kārtības noteikumiem veic Centra apmeklētāju uzskaiti.

3.6. Visi datori Centrā ir aprīkoti ar speciālajiem filtriem, kas nodrošina aizsardzību pret jauniešiem nevēlamu un kaitīgu informāciju.

**4. Centra mērķauditorija**

4.1. Centra mērķauditorija ir jaunieši vecumā no 11 - 25 gadiem, topošie un jaunie uzņēmēji. Atbilstoši Centra darbības specifikai tā pakalpojumi var būt pieejami arī citām mērķa grupām.

4.2. Centra apmeklētāju tiesības un pienākumus nosaka iestādes iekšējie kārtības noteikumi un šis Nolikums.

**5. Centra vadītājs un darbinieki**

5.1. Centra struktūru un darbinieku skaitu nosaka Salacgrīvas administrācija.

5.2. Centru vada iestādes vadītājs, kuru apstiprina Limbažu novada dome.

5.3. Centra darbiniekus darbā pieņem un atbrīvo no darba pašvaldības izpilddirektora 2.vietnieks, saskaņojot ar izpilddirektoru un ņemot vērā Centra vadītāja ieteikumus.

5.4. Centra vadītāja un darbinieku pienākumus un atbildību nosaka šis Nolikums un Amata apraksti.

**6. Centra finansēšanas kārtība un materiāli tehniskā bāze**

6.1. Centra finanšu resursus var veidot pašvaldības, valsts budžeta līdzekļi, ieņēmumi no maksas pakalpojumiem, ziedojumi un dāvinājumi, starptautisko finansējumu programmu un projektu līdzekļi.

6.2. Centra vadītājs veic Centra budžeta plānošanu, kuru apstiprina Limbažu novada dome.

6.3. Centra vadītājs ir tiesīgs rīkoties ar finanšu līdzekļiem, tam paredzētiem mērķiem, Limbažu novada domes apstiprinātā budžeta ietvaros.

6.4. Ieņēmumus no maksas pakalpojumiem Centrs ir tiesīgs iekasēt pamatojoties uz Limbažu novada domes apstiprinātiem izcenojumiem.

6.5. Centra finanšu līdzekļi tiek izmantoti atbilstoši Centra mērķim.

6.6. Centra materiāli tehnisko bāzi veido pamatlīdzekļi un apgrozāmie līdzekļi.

6.7. Centra materiālo vērtību uzskaiti veic Centra vadītājs saskaņā ar grāmatvedības uzskaites prasībām.

6.8. Centra finanšu un grāmatvedības operācijas veic Salacgrīvas administrācijas Finanšu nodaļa.

**7. Centra nolikuma grozījumu pieņemšanas kārtība**

7.1. Grozījumus Centra nolikumā var veikt pēc pašvaldības priekšsēdētāja, priekšsēdētāja vietnieku, izpilddirektora, izpilddirektora 2.vietnieka un Centra vadītāja priekšlikuma.

7.2. Grozījumus nolikumā apstiprina Limbažu novada dome.

Limbažu novada pašvaldības

Domes priekšsēdētājs D. Straubergs